b'\n_START_ARTICLE_\nStorosios \xc5\xbearnos divertikulioz\xc4\x97\n_START_PARAGRAPH_\nStorosios \xc5\xbearnos divertikulioz\xc4\x97 (lot. diverticulosis coli) \xe2\x80\x93 tai sutrikusios gaubtin\xc4\x97s \xc5\xbearnos motorikos sukelta liga, pasirei\xc5\xa1kianti padid\xc4\x97jusiu \xc5\xbearnos vidaus sl\xc4\x97giu, nuo kurio atsiranda divertikul\xc5\xb3, sukelian\xc4\x8di\xc5\xb3 komplikacijas. Divertikulas(lot. diverticulum) \xe2\x80\x93 tai \xc4\xafgyta gaubtin\xc4\x97s \xc5\xbearnos b\xc5\xabkl\xc4\x97, atsiradusi \xc5\xbearnos gleivinei ir pogleiviui i\xc5\xa1siver\xc5\xbeus per raumenin\xc4\xaf \xc5\xbearnos dangal\xc4\x85.\n_START_SECTION_\nEpidemiologija\n_START_PARAGRAPH_\nDaugiausia divertikulioze serga i\xc5\xa1sivys\xc4\x8diusi\xc5\xb3 \xc5\xa1ali\xc5\xb3 gyventojai. \xc5\xa0ia liga beveik neserga Afrikos, Piet\xc5\xb3 Amerikos, Azijos gyventojai, kurie vartoja ma\xc5\xbeai apdorotus, daug l\xc4\x85stelienos turin\xc4\x8dius maisto produktus. D. P. Burkittas 1974 m. nustat\xc4\x97, kad Ugandos gyventojo organizmas per 24 valandas vidutini\xc5\xa1kai pa\xc5\xa1alina 400 g i\xc5\xa1mat\xc5\xb3, o anglo \xe2\x80\x93 tik 100 g kiet\xc5\xb3 i\xc5\xa1mat\xc5\xb3 per penkias dienas. Vegetarai divertikulioze serga 3\xe2\x80\x935 kartus re\xc4\x8diau nei ne vegetarai. Moterys serga du kartus da\xc5\xbeniau u\xc5\xbe vyrus. JAV apie 50 proc. vyresni\xc5\xb3 nei 60 met\xc5\xb3 \xc5\xbemoni\xc5\xb3 yra susidar\xc4\x99 divertikul\xc5\xb3, i\xc5\xa1 j\xc5\xb3 apie 10 proc. yra simptominiai. Apie 75 proc. pacient\xc5\xb3 tereikia pakeisti mityb\xc4\x85, kad b\xc5\xabkl\xc4\x97 pager\xc4\x97t\xc5\xb3, tik 1 proc. pacient\xc5\xb3 tenka gydyti chirurginiu b\xc5\xabdu.\n_START_SECTION_\nEtiologija ir patogenez\xc4\x97\n_START_PARAGRAPH_\nDu veiksniai lemia divertikul\xc5\xb3 susidarym\xc4\x85: padid\xc4\x97j\xc4\x99s \xc5\xbearnos vidaus sl\xc4\x97gis ir suma\xc5\xbe\xc4\x97j\xc4\x99s \xc5\xbearnos sienel\xc4\x97s atsparumas tempimui. \xc5\xbdarnos sienel\xc4\x97s elastingumas labai priklauso nuo am\xc5\xbeiaus, mitybos ir kai kuri\xc5\xb3 lig\xc5\xb3. Jei \xc5\xbearnos vidaus sl\xc4\x97gis nepadid\xc4\x97ja, divertikulai nesiformuoja ir divertikulioze nesusergama._NEWLINE_Divertikulioz\xc4\x97 pasi\xc5\xbeymi propulsini\xc5\xb3 peristaltikos bang\xc5\xb3 derinimo sutrikimu. Normaliai susitraukus vieniems \xc5\xbeiediniams raumenims, atsipalaiduoja toliau esantys \xc5\xbeiediniai raumenys ir i\xc5\xa1ilginiai raumenys stumia i\xc5\xa1matas. Sergant divertikulioze, toliau esantys \xc5\xbeiediniai \xc5\xbearnos sienel\xc4\x97s raumenys neatsipalaiduoja, d\xc4\x97l to padid\xc4\x97ja \xc5\xbearnos vidaus sl\xc4\x97gis._NEWLINE_Divertikul\xc5\xb3 atsiradim\xc4\x85 lemia trys veiksniai: genetiniai, aplinkos ir epidemiologiniai. Pasteb\xc4\x97ta, kad divertikul\xc5\xb3 da\xc5\xbeniau b\xc5\xabna nutukusiems, ma\xc5\xbeai fizi\xc5\xa1kai aktyviems, r\xc5\xabkantiems, nesaikingai vartojantiems alkohol\xc4\xaf, vartojantiems maisto produktus be augalini\xc5\xb3 skaidul\xc5\xb3, daug vartojantiems kofeino (kavos, arbatos), vartojantiems kortikosteroidus, nesteroidinius prie\xc5\xa1u\xc5\xbedegiminius vaistus, sergantiesiems inkst\xc5\xb3 policistoze. Tarp epidemiologini\xc5\xb3 veiksni\xc5\xb3 pabr\xc4\x97\xc5\xbeiamas vyresnis am\xc5\xbeius, vakarieti\xc5\xa1kas gyvenimo b\xc5\xabdas, gyvenamoji vieta Europoje arba \xc5\xa0iaur\xc4\x97s Amerikoje, baltoji ras\xc4\x97._NEWLINE_Pataruoju metu daug d\xc4\x97mesio skiriama genetini\xc5\xb3 veiksni\xc5\xb3 tyrimams, manoma, kad gali b\xc5\xabti geneti\xc5\xa1kai nulemta didesn\xc4\x97 tikimyb\xc4\x97 susirgti divertikulioze, kartais \xe2\x80\x93 sutrikusi kolageno funkcija.\n_START_SECTION_\nMorfologija\n_START_PARAGRAPH_\nDivertikulai i\xc5\xa1siver\xc5\xbeia silpniausiose \xc5\xbearnos sienel\xc4\x97s vietose: tarp \xc5\xbearnos pasaito ir laisv\xc5\xb3j\xc5\xb3 tenij\xc5\xb3, kur gleivin\xc4\x99 maitinan\xc4\x8dios kraujagysl\xc4\x97s i\xc5\xa1 serozinio dangalo pereina \xc4\xaf pogleiv\xc4\xaf, tod\xc4\x97l viena divertikulo siena ribojasi su kraujagysle. Divertikulo siena susideda i\xc5\xa1 gleivin\xc4\x97s, pogleivio ir serozinio dangalo. Divertikuluose galima rasti koprolit\xc5\xb3. Kairioji gaubtin\xc4\x97s \xc5\xbearnos dalis pa\xc5\xbeeid\xc5\xbeiama apie 90 proc., vien riestin\xc4\x97 \xc5\xbearna \xe2\x80\x93 apie 60\xe2\x80\x9370 proc. Tiesiojoje \xc5\xbearnoje divertikul\xc5\xb3 neb\xc5\xabna.\n_START_SECTION_\nBesimptomiai divertikulai\n_START_PARAGRAPH_\nPaprastai randami atsitiktinai atliekant irigoskopij\xc4\x85 arba fibrokolonoskopij\xc4\x85. Besimptomi\xc5\xb3 divertikul\xc5\xb3 da\xc5\xbeniau turi vyresni nei 60 met\xc5\xb3 pacientai, toki\xc5\xb3 divertikul\xc5\xb3 da\xc5\xbeniau atsiranda susilpn\xc4\x97jus gaubtin\xc4\x97s \xc5\xbearnos sienelei, o ne padid\xc4\x97jus \xc5\xbearnos vidaus sl\xc4\x97giui.\n_START_SECTION_\nSimptomin\xc4\x97 nekomplikuota divertikulioz\xc4\x97\n_START_PARAGRAPH_\nPacientai skund\xc5\xbeiasi pilvo skausmu, kuris sustipr\xc4\x97ja prie\xc5\xa1 tu\xc5\xa1tinim\xc4\x85si, praeina pasitu\xc5\xa1tinus arba i\xc5\xa1\xc4\x97jus dujoms. Skausmas gali b\xc5\xabti diegli\xc5\xb3 ir spazm\xc5\xb3 pob\xc5\xabd\xc5\xbeio, gana stiprus, varginantis pacient\xc4\x85. Pasteb\xc4\x97ta, kad skausmas susij\xc4\x99s su stresu, maistu. Da\xc5\xbenokai pasirei\xc5\xa1kia pykinimas, kartais v\xc4\x97mimas ir kiti nelabai specifiniai vir\xc5\xa1kinamojo kanalo lig\xc5\xb3 simptomai (r\xc4\x97muo, nevir\xc5\xa1kinimas, pilvo i\xc5\xa1sip\xc5\xabtimas). Tiriant pacient\xc4\x85, randama skausminga, spazmuojanti riestin\xc4\x97 \xc5\xbearna. Kit\xc5\xb3 objektyvi\xc5\xb3 simptom\xc5\xb3 rasti nepavyksta. RRS neinformatyvi. Irigoskopija parodo divertikulus, j\xc5\xb3 paplitim\xc4\x85, dyd\xc4\xaf. Paprastai divertikulai yra ovalios formos, nefiksuoti, \xc5\xa1iek tiek prisipildo, jei \xc5\xbearna pripildyta kietai, pasitu\xc5\xa1tinus juose kontrasto nelieka. \xc5\xbdarnos sritis, kurioje yra divertikul\xc5\xb3 \xe2\x80\x93 da\xc5\xbeniau riestin\xc4\x97 \xc5\xbearna, spazmuoja, susiaur\xc4\x97ja, i\xc5\xa1gauba tankesn\xc4\x97 ir \xe2\x80\x9ea\xc5\xa1tri\xe2\x80\x9c. Kiti tyrimai (kraujo, \xc5\xa1lapimo, kolonoskopija) nekomplikuotos simptomin\xc4\x97s divertikulioz\xc4\x97s diagnostikai neinformatyv\xc5\xabs.\n_START_SECTION_\n\xc5\xa0altiniai\n_START_PARAGRAPH_\nChirurgija, 2 tomas, sudarytojas - Juozas Pundzius'